**Kandidátna listina politickej strany, politického hnutia a koalície pre voľby do orgánov samosprávy obcí**

Právo byť volený

Za poslanca obecného (mestského) zastupiteľstva, v hlavnom meste Slovenskej republiky Bratislave a v meste Košice mestského a v mestských častiach miestneho zastupiteľstva (ďalej len "obecné zastupiteľstvo") môže byť zvolený občan Slovenskej republiky a cudzinec (ďalej len "obyvateľ obce"), ktorý má trvalý pobyt v obci, v ktorej kandiduje a najneskôr v deň konania volieb dovŕši 18 rokov veku.

Za starostu obce, primátora, mesta, v hlavnom meste Slovenskej republiky Bratislave a v meste Košice v mestských častiach za starostu mestskej časti (ďalej len "starosta obce") môže byť zvolený obyvateľ obce, ktorý má trvalý pobyt v obci a najneskôr v deň konania volieb dovŕši 25 rokov veku.

Prekážkou práva byť volený je

- výkon trestu odňatia slobody,  
    - právoplatné odsúdenie za úmyselný trestný čin, ak odsúdenie nebolo zahladené,  
    - pozbavenie spôsobilosti na právne úkony.

Kandidatúra vo voľbách do orgánov samosprávnych krajov nie je prekážkou pre kandidatúru vo voľbách do orgánov samosprávy obcí.

|  |
| --- |
| **KANDIDÁTNA LISTINA** |

**Podanie kandidátnej listiny politickou stranou alebo koalíciou**

Kandidátnu listinu pre voľby do obecného zastupiteľstva a kandidátnu listinu pre voľby starostu obce môže podať politická strana alebo politické hnutie (ďalej len „politická strana“), ktorá je registrovaná podľa zákona č. 85/2005 Z. z. o politických stranách a politických hnutiach v znení neskorších predpisov.

**Politické strany môžu na účely volieb do obecného zastupiteľstva, ako aj volieb na starostu obce utvoriť koalíciu a podať spoločnú kandidátnu listinu.**

Politická strana alebo koalícia doručuje kandidátnu listinu **v listinnej forme**prostredníctvom svojho splnomocnenca najneskôr **60 dní** predo dňom konania volieb (**najneskôr 30. augusta 2022**), zapisovateľovi miestnej (mestskej) volebnej komisie (meno zapisovateľa miestnej /mestskej/ volebnej komisie, telefónne číslo a úradné hodiny budú zverejnené na úradnej tabuli obce, resp. na webovom sídle obce, ak ho má zriadené). Splnomocnenec politickej strany alebo koalície pri doručení kandidátnej listiny preukazuje svoju totožnosť občianskym preukazom alebo dokladom o pobyte pre cudzinca. Lehota na doručenie kandidátnej listiny sa končí uplynutím posledného dňa lehoty. Na kandidátne listiny, ktoré neboli doručené ustanoveným spôsobom a na kandidátne listiny doručené po uplynutí tejto lehoty sa neprihliada.

**Kandidátna listina politickej strany alebo koalície pre voľby do obecného zastupiteľstva**

Kandidátna listina politickej strany alebo koalície **[**[**vzor kandidátnej listiny (DOCX, 36 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V502.docx)**]** pre voľby do obecného - mestského - miestneho zastupiteľstva (ďalej len „obecné zastupiteľstvo“) obsahuje:

•  názov politickej strany alebo názvy politických strán tvoriacich koalíciu,

•  číslo volebného obvodu,

•  zoznam kandidátov, ktorý obsahuje:

-   meno,

-   priezvisko,

-   titul,

-   dátum narodenia kandidáta,

-   pohlavie kandidáta (muž/žena),

-   zamestnanie, ktoré kandidát vykonáva v čase podania kandidátnej listiny (pri uvádzaní údaja o zamestnaní sa u žien - kandidátok použije prechyľovanie); údaj o zamestnaní nesmie obsahovať žiadne vlastné mená alebo ich skratky,

-   adresu trvalého pobytu kandidáta (obec; ulica, ak sa obec člení na ulice; číslo domu; *pre správne vypísanie obce trvalého pobytu je možné použiť register obcí*[***https://ives.minv.sk/obce/webformmain.aspx***](https://ives.minv.sk/obce/webformmain.aspx)*)* a

-   poradie na kandidátnej listine vyjadrené arabským číslom pri všetkých kandidátoch.

•  meno, priezvisko, funkciu, podpis osoby oprávnenej konať v mene politickej strany a odtlačok pečiatky politickej strany; v prípade koalície meno, priezvisko, funkciu, podpis osoby oprávnenej konať v mene každej politickej strany tvoriacej koalíciu a odtlačok pečiatky každej politickej strany tvoriacej koalíciu.

**Kandidát na poslanca obecného zastupiteľstva musí mať trvalý pobyt v obci, v ktorej kandiduje a najneskôr v deň konania volieb musí dovŕšiť 18 rokov veku. Kandidát pre voľby do toho istého obecného zastupiteľstva môže kandidovať len v jednom volebnom obvode.**

Ku kandidátnej listine politickej strany alebo koalície musí byť pripojené

•  vlastnoručne podpísané vyhlásenie každého kandidáta **[**[**vzor vyhlásenia kandidáta (DOCX, 35 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V502a.docx)**]** uvedeného na kandidátnej listine, že súhlasí so svojou kandidatúrou, nekandiduje na inej kandidátnej listine a nemá prekážky práva byť volený;

•  oznámenie o určení splnomocnenca politickej strany alebo koalície a jeho náhradníka **[**[**vzor oznámenia o určení splnomocnenca a náhradníka (DOCX, 29 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V502b.docx)**]** s uvedením mena, priezviska a adresy, na ktorú možno doručovať písomnosti, telefonického kontaktu a e-mailového kontaktu; úkonmi splnomocnenca vo volebných veciach je politická strana alebo koalícia viazaná, pričom splnomocnencom politickej strany alebo koalície ani jeho náhradníkom nemôže byť kandidát ani zapisovateľ miestnej volebnej komisie.

Politická strana alebo koalícia môže na kandidátnej listine **uviesť najviac toľko kandidátov, koľko má byť v príslušnom volebnom obvode zvolených poslancov obecného zastupiteľstva**.

Ak sa volia poslanci obecného zastupiteľstva vo dvoch alebo viacerých volebných obvodoch, môže politická strana alebo koalícia podať kandidátnu listinu v každom volebnom obvode. Ak podáva politická strana kandidátnu listinu v jednom volebnom obvode samostatne, nemôže v ďalšom volebnom obvode pre voľby do toho istého obecného zastupiteľstva podať kandidátnu listinu v rámci koalície; ak podáva politická strana kandidátnu listinu v rámci koalície, môže v ďalšom volebnom obvode pre voľby do toho istého obecného zastupiteľstva podať kandidátnu listinu len v rámci tej istej koalície.

Kandidát na poslanca obecného zastupiteľstva môže kandidovať aj na starostu obce.

**Po podaní kandidátnej listiny nie je možné dopĺňať kandidátnu listinu o ďalších kandidátov ani meniť ich poradie.**

***V hlavnom meste Slovenskej republiky Bratislave a v meste Košice****môže do mestského zastupiteľstva kandidovať obyvateľ mesta, ktorý má trvalý pobyt v niektorej z mestských častí patriacich do územia mesta. Kandidát môže kandidovať v ktoromkoľvek volebnom obvode utvorenom na území mesta bez ohľadu na miesto svojho trvalého pobytu na území mesta.*

*V hlavnom meste Slovenskej republiky Bratislave a v meste Košice môže kandidovať ten istý kandidát do miestneho zastupiteľstva a súčasne do mestského zastupiteľstva.*

*Kandidátnu listinu****pre voľby do miestneho zastupiteľstva****, resp.****pre voľbystarostu mestskej časti****s prílohami****doručuje****splnomocnenec politickej strany****zapisovateľovi miestnej volebnej komisie****a kandidátnu listinu****pre voľby do mestského zastupiteľstva****, resp.****pre voľby primátora mesta****s prílohami****doručuje****splnomocnenec politickej strany****zapisovateľovi mestskej volebnej komisie****najneskôr 60 dní predo dňom konania volieb.*

**Kandidátna listina politickej strany alebo koalície pre voľby starostu obce**

Kandidátna listina politickej strany alebo koalície **[**[**vzor kandidátnej listiny (DOCX, 34 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V504.docx)**]** pre voľby starostu obce - primátora mesta - starostu mestskej časti (ďalej len „starosta obce“) obsahuje:

•  názov politickej strany alebo názvy politických strán tvoriacich koalíciu,

•  údaje o kandidátovi:

-   meno,

-   priezvisko,

-   titul,

-   dátum narodenia kandidáta,

-   pohlavie kandidáta (muž/žena),

-   zamestnanie, ktoré kandidát vykonáva v čase podania kandidátnej listiny (pri uvádzaní údaja o zamestnaní sa u ženy - kandidátky použije prechyľovanie) ); údaj o zamestnaní nesmie obsahovať žiadne vlastné mená alebo ich skratky,

-   adresu trvalého pobytu kandidáta (obec; ulica, ak sa obec člení na ulice; číslo domu; *pre správne vypísanie obce trvalého pobytu je možné použiť register obcí*[***https://ives.minv.sk/obce/webformmain.aspx***](https://ives.minv.sk/obce/webformmain.aspx)*),*

•  meno, priezvisko, funkciu, podpis osoby oprávnenej konať v mene politickej strany a odtlačok pečiatky politickej strany; v prípade koalície meno, priezvisko, funkciu, podpis osoby oprávnenej konať v mene každej politickej strany tvoriacej koalíciu a odtlačok pečiatky každej politickej strany tvoriacej koalíciu.

**Kandidát na starostu obce musí mať trvalý pobyt v obci, v ktorej kandiduje a najneskôr v deň konania volieb musí dovŕšiť 25 rokov veku.**

Ku kandidátnej listine politickej strany alebo koalície musí byť pripojené

•  vlastnoručne podpísané vyhlásenie kandidáta **[**[**vzor vyhlásenia kandidáta (DOCX, 35 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V504a.docx)**]** uvedeného na kandidátnej listine, že súhlasí so svojou kandidatúrou, nekandiduje na inej kandidátnej listine a nemá prekážky práva byť volený;

•  oznámenie o určení splnomocnenca politickej strany alebo koalície a jeho náhradníka **[**[**vzor oznámenia o určení splnomocnenca a náhradníka (DOCX, 29 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V502b.docx)**]** s uvedením mena, priezviska a adresy, na ktorú možno doručovať písomnosti; úkonmi splnomocnenca vo volebných veciach je politická strana alebo koalícia viazaná, pričom splnomocnencom politickej strany alebo koalície ani jeho náhradníkom nemôže byť kandidát ani zapisovateľ miestnej volebnej komisie.

Politická strana alebo koalícia môže na kandidátnej listine **uviesť iba jedného kandidáta**.

Kandidát na starostu obce môže kandidovať aj na poslanca obecného zastupiteľstva.

|  |
| --- |
| **SPÄŤVZATIE KANDIDÁTNEJ LISTINY, VZDANIE SA A ODVOLANIE KANDIDATÚRY** |

**Späťvzatie kandidátnej listiny politickej strany alebo koalície**

Politická strana alebo koalícia môže najneskôr 48 hodín pred začatím volieb (**najneskôr 27. októbra 2022 do 7:00 h**) písomne prostredníctvom splnomocnenca vziať späť svoju kandidátnu listinu.

[**Vzor späťvzatia kandidátnej listiny pre voľby do obecného zastupiteľstva (DOCX, 21 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V502s.docx)

[**Vzor späťvzatia kandidátnej listiny pre voľby starostu obce (DOCX, 20 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V504s.docx)

Späťvzatie kandidátnej listiny politickou stranou alebo koalíciou musí byť doručené predsedovi miestnej volebnej komisie, ktorý zabezpečí jeho zverejnenie vo volebných miestnostiach. Späťvzatie kandidátnej listiny politickou stranou alebo koalíciou nemožno vziať späť.

Späťvzatie kandidátnej listiny politickou stranou alebo koalíciou, ktorú podala pre voľby  
do obecného zastupiteľstva, má za následok zánik členstva tejto politickej strany alebo koalície v miestnej volebnej komisii a v okrskových volebných komisiách.

**Vzdanie sa a odvolanie kandidatúry**

Kandidát sa môže najneskôr 48 hodín pred začatím volieb (**najneskôr 27. októbra 2022 do 7:00 h**) svojej kandidatúry vzdať; vzdanie musí urobiť v listinnej forme a jeho **podpis musí byť úradne osvedčený**. Najneskôr 48 hodín pred začatím volieb (**najneskôr 27. októbra 2022 do 7:00 h**)môže kandidáta prostredníctvom splnomocnenca odvolať aj politická strana alebo koalícia, ktorá ho kandidovala.

[**Vzor vzdania sa kandidatúry pre voľby do obecného zastupiteľstva (DOCX, 21 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V502v.docx)

[**Vzor vzdania sa kandidatúry pre voľby starostu obce (DOCX, 20 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V504v.docx)

[**Vzor odvolania kandidáta pre voľby do obecného zastupiteľstva (DOCX, 21 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V502o.docx)

[**Vzor odvolania kandidáta pre voľby starostu obce (DOCX, 20 kB)**](https://www.minv.sk/swift_data/source/verejna_sprava/volby_a_referendum/200_selfgov22/sg22_41tavoso/OSO22_V504o.docx)

Vzdanie sa alebo odvolanie kandidatúry musí byť doručené predsedovi miestnej volebnej komisie, ktorý zabezpečí ich zverejnenie vo volebných miestnostiach. Vzdanie sa alebo odvolanie kandidatúry nemožno vziať späť.

Ak sa kandidát vzdal alebo bol odvolaný po zaregistrovaní kandidátov, alebo ak došlo k zrušeniu politickej strany, alebo k zrušeniu politickej strany tvoriacej koalíciu po zaregistrovaní kandidátov, zostávajú údaje o kandidátovi na hlasovacom lístku, ale pri prideľovaní mandátov sa na neho neprihliada.

Zdroj: www.minv.sk